Rakennuksessa on asuinhuoneistoja ja Omenahotelli, ja sen yläkerrassa on vapaamuurarien tiloja.

PORISSA tuli hälytys puoli kuuden aikaan aamulla tulipalosta Itäpuisto 1:ssä hotellirakennuksessa.

Vapaamuurarien tilat rakennuksen yläkerrassa omistavan Lännen Kilta ry:n puheenjohtaja Matti Kreula sanoo Ilta-Sanomille olevan mahdollista, että palo syttyi heidän tiloissaan.

Artikkelin videolla IS:n lukijan kuvaa sammutustöistä.

– Poliisin tekninen tutkinta on paikalla. Ei osata tarkkaan sanoa, mutta epäilys on sellainen, Kreula sanoo.

Vapaamuurarien tiloissa oli toimintaa paloa edeltävänä iltana.

– Meillä oli siellä kokous perjantai-iltana. Kukaan ei havainnut siellä mitään.

Sammutustyöt jatkuivat pitkälle iltapäivään.­

Kreulan mukaan vaikuttaa, että heidän tilansa tuhoutuivat palossa täysin.

– Lännen Kilta ry omistaa tilat, ja niissä toimii viisi loosia.

Vapaamuurarit ovat käyttäneet kyseisiä tiloja 1950-luvulta saakka, ja siellä oli Kreulan mukaan paljon arvokasta ja symbolisesti merkittävää vapaamuurariesineistöä.

– Arkistot menivät ja kaikki muu tällainen. Siellä oli muurarillista irtaimistoa.

Hotellivieraita ja talon asukkaita jouduttiin evakuoimaan.

Ilkka Holmlundin perhe omistaa tilat, joissa Omenahotelli toimi.

– Tulipalo ei ollut hotellin puolella, vaan ullakkokerroksessa, jossa on vapaamuurarien tilat, Holmlund sanoi Ilta-Sanomille.

Holmlundin mukaan vaikuttaa siltä, että palo sai alkunsa vapaamuurien temppelistä.

Sammutustöistä koitui mittavat vesivahingot.­

Holmlund kertoo, että palo tuhosi yksi tai kaksi kerrosta täysin ja että vahingot ovat miljoonien eurojen luokkaa. Henkilövahinkoja ei ole tullut tietoon.

Pitkään isännöitsijän töitä tehnyt Holmlund muistuttaa, että hotelleissa yöpyvien kannattaa aina perehtyä poistumistieohjeisiin.

Päivystävä palomestari Janne Kumpulainen kertoi STT:lle, että tulipalo saatiin hallintaan puoli yhdeltätoista aamupäivällä.

Tulipalo ei missään vaiheessa levinnyt Kumpulaisen mukaan rakennuksen asuinhuoneistoihin.